****

****

**PÁLYÁZATI FELHÍVÁS**

**a Magyar Agrár- és Élettudományi Egyetem által meghirdetett**

**Egyetemi Kutatói Ösztöndíj Program keretből finanszírozott**

**Egyetemi Kutatói Ösztöndíj Programhoz**

**2024/2025. tanév**

**Felhívás közzétételének napja: 2024. június 7.**

**Helye:** [**www.uni-mate.hu**](http://www.uni-mate.hu)

**A Felhívás az EKÖP Tanács 2024. június 4. napján kelt előzetes véleménye alapján kerül meghirdetésre.**

**Gödöllő**

**2024.**

Tartalom

[1. Értelmező rendelkezések 3](#_Toc164536065)

[2. A pályázat célja 3](#_Toc164536066)

[3. A felsőoktatási intézményre vonatkozó jogszabályi kötelezettségek 3](#_Toc164536067)

[4. Az ösztöndíj formája és összege 4](#_Toc164536068)

[5. Jogosultsági feltételek, pályázati kategóriák 4](#_Toc164536069)

[6. Kizáró okok 5](#_Toc164536070)

[7. A pályázat lebonyolítása 6](#_Toc164536071)

[8. Ösztöndíjas időszak 6](#_Toc164536072)

[9. A pályázat benyújtása 7](#_Toc164536073)

[11. Bírálati szempontok 9](#_Toc164536074)

[12. Benyújtandó dokumentumok 9](#_Toc164536075)

[13. Témavezető feladatai 10](#_Toc164536076)

[14. Az ösztöndíj felhasználása, beszámolási rend 10](#_Toc164536077)

[15. Az ösztöndíj finanszírozásának módja 11](#_Toc164536078)

[16. A pályázat érvényességének formai ellenőrzése, hiánypótlás 11](#_Toc164536079)

[17. A bírálat folyamata, összeférhetetlenség 12](#_Toc164536080)

[18. Az ösztöndíj lemondása, szüneteltetése, az ösztöndíjas jogviszony megszűnése, egyéb rendelkezések 12](#_Toc164536081)

[19. Az intézményi támogatás elszámolása 14](#_Toc164536082)

[20. Nyilvánosság 14](#_Toc164536083)

[21. Egyéb feltételek 14](#_Toc164536084)

[22. Kifogáskezelés 14](#_Toc164536085)

[23. További információk 14](#_Toc164536086)

[Mellékletek 15](#_Toc164536087)

# 1. Értelmező rendelkezések

Bármely KDP: a 2020. évi Kooperatív Doktori Program, a 2021. évi Kooperatív Doktori Program, a 2021. évi Kooperatív Doktori Program Nemzetvédelmi Alprogram, a 2023. évi Kooperatív Doktori Program, az Egyetemi Kutatói Ösztöndíj Program Kooperatív Doktori Program

EKÖP: Egyetemi Kutatói Ösztöndíj Program

EKÖP Tanács: a Kormányrendelet alapján működő javaslattevő, döntés-előkészítő testület

EKÖP-KDP: Egyetemi Kutatói Ösztöndíj Program részeként megvalósuló Kooperatív Doktori Program

Kormányrendelet: a nemzeti felsőoktatási kiválóságról szóló 24/2013. (II. 5.) Korm. rendelet

NKFI Alap: Nemzeti Kutatási, Fejlesztési és Innovációs Alap

NKFI Hivatal: Nemzeti Kutatási, Fejlesztési és Innovációs Hivatal

Ösztöndíjas: az EKÖP ösztöndíjat elnyert pályázó

Pályázó: az EKÖP pályázatra pályázatot benyújtó személy

Támogató: Magyar Agrár- és Élettudományi Egyetem

# 2. A pályázat célja

**2.1.** A Kulturális és Innovációs Minisztérium a Nemzeti Kutatási, Fejlesztési és Innovációs Alapból (a továbbiakban: NKFI Alap), a Nemzeti Kutatási, Fejlesztési és Innovációs Hivatal (a továbbiakban: NKFI Hivatal) útján, a nemzeti felsőoktatási kiválóságról szóló 24/2013. (II. 5.) Korm. rendelet alapján támogatást biztosít a Magyar Agrár- és Élettudományi Egyetemszámára az Egyetemi Kutatói Ösztöndíj Program kialakítása és működtetése céljából.

**2.2.** Az EKÖP célja a felsőoktatási intézmények oktatói és kutatói utánpótlásának, valamint az innovatív magyar vállalkozások kutató-fejlesztői utánpótlásának biztosítása, és a legtehetségesebb hallgatók a felsőoktatási tehetséggondozásba való bevonása.

**2.3.** A program 2024. évben meghirdetésre kerülő ösztöndíjpályázatai a felsőoktatásban részt vevő hallgatói, kutatói kiválóságot támogatják olyan – alapképzésben, mesterképzésben vagy doktori képzésben részt vevő – hallgatók, valamint fiatal oktatók, kutatók támogatásával, akik a felsőoktatási intézményben eredményes kutatási és alkotói tevékenységet folytatnak.

# 3. A felsőoktatási intézményre vonatkozó jogszabályi kötelezettségek

**3.1.** Az EKÖP kerettel rendelkező felsőoktatási intézmény köteles valamennyi, a Kormányrendeletben nevesített képzési szinten – amennyiben ilyen képzést indít – meghirdetni az EKÖP ösztöndíj pályázatot.

**3.2.** Az EKÖP ösztöndíjpályázatokat a felsőoktatási intézmény hirdeti meg, amelyeket honlapján közzétesz. A felsőoktatási intézményt az EKÖP ösztöndíjpályázatokat a meghirdetést megelőzően legalább 30 nappal véleményezésre megküldi az EKÖP Tanács részére.

**3.3.** Az ösztöndíj pályázati eljárás elektronikus úton történő teljes lebonyolítását, ennek keretében különösen a pályázatok elbírálását, a támogatási döntés meghozatalát, az ösztöndíjprogrammal kapcsolatos szerződések elkészítését, valamint a pályázat útján elnyert ösztöndíj folyósítását a felsőoktatási intézmény végzi.

**3.4.** A felsőoktatási intézmény feladata továbbá évente legalább egy alkalommal rendezvényt szervezni az ösztöndíjasok és a már fokozatot szerzett volt ösztöndíjasok számára.

**3.5.** A felsőoktatási intézmény a fenti feladatokról az egyes tanévek vonatkozásában minden ösztöndíjas tanév november 30-ig szakmai és pénzügyi beszámolót készít a NKFI Hivatal, valamint az EKÖP Tanács részére. A szakmai és pénzügyi beszámoló minősítését az EKÖP Tanács figyelembe veszi a következő évi EKÖP keret megállapítása során.

# 4. Az ösztöndíj formája és összege

**4.1.** A támogatás pályázat útján nyerhető el ösztöndíj formájában, amelynek a pályázó a pályázatában megjelölt bankszámlájára történő folyósításáról a Támogató gondoskodik.

**4.2.** Az ösztöndíj összege a Kormányrendelet alapján havonta legalább 125.000 Ft/hó/fő, legfeljebb 250.000 Ft/hó/fő**.** Az ösztöndíjak mértéke és a támogatott képzések, doktori iskolák és szervezeti egységek az **1. mellékletben** található táblázat alapján kerülnek meghatározásra.

**4.3.** Az ösztöndíjas időszak időtartama lehet:

* **5 hónap (2024. szeptember 1. – 2025. január 31.)**
* **7 hónap (2025. február 2. – 2025. augusztus 31.)**
* **10 hónap (2024. szeptember 1. – 2025. június 30.)**
* **12 hónap (2024. szeptember 1. – 2025. augusztus 31.)**

**4.4.** Az ösztöndíjas jogviszony megszűnik a jogosultságot megalapozó jogviszonynak az ösztöndíjas időszak alatti megszűnésével, illetve abszolutórium-megszerzés félévének utolsó napján.

# 5. Jogosultsági feltételek, pályázati kategóriák

Jelen ösztöndíjpályázatra az alábbi feltételeknek maradéktalanul megfelelő természetes, magyar állampolgársággal rendelkező személy nyújthat be pályázatot, aki 45. életévét még nem töltötte be és kiemelkedő tudományos és/vagy szakmai és/vagy tanulmányi és/vagy művészeti eredménnyel rendelkezik. A korhatárra vonatkozó feltételtől, különös méltánylást érdemlő körülmény fennállása esetén a rektor eltekinthet.

**5.1. Alapképzés kategóriában**

* az 1. mellékletben nevesített alapképzések valamelyikén bármely munkarendben aktív hallgatói jogviszonnyal rendelkezik,
* a teljesített előző két félév kredit száma min. 40, és ennek tanulmányi átlaga min. 4,0.

**5.1.1. Osztatlan képzés kategóriában**

* Osztatlan képzésben résztvevő hallgatókra a követelmények megegyeznek az alapképzés kategória követelményeivel.

**5.2. Mesterképzés kategóriában**

* az 1. mellékletben nevesített mesterképzések valamelyikén bármely munkarendben aktív hallgatói jogviszonnyal rendelkezik,
* alapképzésben szerzett oklevelének minősítése min. jó,
* vagy képzésben lévők esetén a benyújtást megelőző félév tanulmányi átlaga min. 4,0.

**5.3. Doktori képzés kategóriában**

* az 1. mellékletben nevesített doktori iskolák valamelyikén bármely munkarendben aktív doktori tanulmányokat folytat,
* TDK/OTDK részvétel, vagy
* legalább egy lektorált, megjelent, mtmt-ben rögzített tudományos publikáció.

**5.4. Fiatal oktató, kutató kategóriában**

* az 1. mellékletben nevesített szervezeti egységek valamelyikén igazoltan oktatási és/vagy kutatási tevékenységet folytat, és
* doktori képzésben abszolutóriumot szerzett és fokozatát még nem szerezte meg, vagy fokozatát 5 éven belül[[1]](#footnote-1) szerezte.
	+ 1. Abszolutóriumot, de fokozatot még nem szerzett pályázó esetén
* legalább egy Q1 vagy Q2 tudományos cikk: első, utolsó, vagy levelező szerzőként.
	+ 1. Fokozatot szerzett esetén
* legalább kettő Q1 vagy Q2 tudományos cikk: első, utolsó, vagy levelező szerzőként,
* szakdolgozat és/vagy diplomadolgozat, illetve doktori témavezető.

**5.5.** **A jogosultsági feltételeknek az ösztöndíjas időszak első napjával kezdődően kell megfelelni.** Mindegyik típusú pályázat esetén további feltétel, hogy a pályázók az ösztöndíjas jogviszony létesítésekor igazolni tudják a jogosultságot megalapozó jogviszonyukat.

# 6. Kizáró okok

**6.1.** Nem részesülhet ösztöndíjban az a pályázó:

* akiről hitelt érdemlően bebizonyosodik, hogy a pályázat benyújtásakor a támogatási döntés tartalmát érdemben befolyásoló, valótlan, hamis vagy megtévesztő adatot szolgáltatott, vagy ilyen nyilatkozatot tett,
* aki az EKÖP ösztöndíjas időszak alatt bármely KDP ösztöndíjban részesül,
* aki a pályázati felhívásban vagy az ösztöndíjszerződés megkötésének feltételeként meghatározott nyilatkozatokat nem teszi meg, dokumentumokat nem nyújtja be vagy a megtett nyilatkozatát visszavonja,
* aki a támogatási döntést meghozta, vagy aki a támogatási döntés meghozatalában döntés-előkészítőként részt vett.

**6.2.** Nem támogatható az a pályázat, amelynek megvalósítása, illetve a megvalósítás módja vagy eredménye:

* bűncselekménynek vagy bűncselekmény elkövetésére való felhívásnak minősül,
* alapvető emberi vagy alkotmányos jogot sért,
* a nemzet, a nemzeti, etnikai, nyelvi és más kisebbségek, valamint más nemzetek méltóságának és a társadalom más alapvető érdekeinek sérelmével jár, így különösen a közrendbe, a közerkölcsbe, a család és a kiskorúak védelmének követelményébe ütközik.

**6.3.** Az EKÖP és EKÖP-KDP ösztöndíj együttes elnyerése esetén az ösztöndíjas választása szerinti valamely ösztöndíjban részesülhet.

# 7. A pályázat lebonyolítása

**7.1.** A Magyar Agrár- és Élettudományi Egyetemen a program lebonyolításának adminisztrációs feladata a Doktori és Habilitációs Központ.

**7.2.** A program felelőse rektor által átruházott hatáskörben a Doktori és Habilitációs Tanács elnöke.

**7.3.** A pályázatok támogatására rendelkezésre álló keretösszeg a 2024/2025. tanévben tervezetten 254 255 344Ft.

**7.4.** A benyújtott pályázatokat jelen pályázati felhívásban megadott módon és szempontok szerint a Doktori és Habilitációs Tanács elnöke által felkért szakértők pontozással értékelik. Az értékelt pályázatok rangsora alapján az ösztöndíjak odaítéléséről a rektor **2024. augusztus 23-ig** dönt.

**7.5.** A szakértői értékelés alapján felállított rangsortól a rektor szakmai indokok alapján (pl. az intézmény stratégiai céljai mentén - Intézményfejlesztési Terv, kiemelt tudományág, kiemelt kutatási téma) eltérhet.

**7.6.** A támogatási döntést az intézmény a honlapján közzéteszi.

**7.7.** A Támogató feladata az ösztöndíjasok szakmai záró beszámolóinak minősítése, elfogadása vagy elutasítása.

# 8. Ösztöndíjas időszak

**8.1.** Az ösztöndíjas időszak: a pályázati felhívás 4.3.pontjában meghatározott időszak.

**8.2.** A támogatást elnyert pályázó a támogatási döntés meghozatalát megelőzően saját felelősségére korábban megkezdheti a pályázatában foglaltak végrehajtását. Az ösztöndíjas időszak hosszát, valamint kezdő- és záró időpontját a pályázatban foglaltak végrehajtásának korábbi megkezdése nem befolyásolja.

# 9. A pályázat benyújtása

**9.1.** A pályázatokat **2024. június 10. – 2024. június 27.** között lehet benyújtani.

**9.2.** Az ösztöndíj egyéni támogatás, így a pályázat kizárólag egyénileg nyújtható be.

**9.3.** A pályázatok benyújtásának módja

Kizárólag elektronikus úton, ***egyetlen pdf dokumentumban***

***Kötelezően:***

* ***a pályázati űrlap,***
* ***publikációs és/vagy innovációs tevékenység felsorolása,***
* ***a kutatási munkaterv,***
* ***jogviszony igazolás,***
* ***pályázói nyilatkozat.***

***A pályázati kategóriának megfelelően pedig:***

* ***tanulmányi eredmény igazolása,***
* ***szerzett oklevél,***
* ***TDK/OTDK részvétel igazolása,***
* ***témavezetői tevékenység igazolása***

az alábbi e-mail címre:

**ekop@uni-mate.hu**

**10. Kötelező vállalások**

**10.1.** A pályázó minden kategóriában vállalja, hogy:

* az ösztöndíjas időszakban témavezető felügyeletével[[2]](#footnote-2) (Fiatal oktató, kutató kategóriában önállóan) kutatási tevékenységet végez, valamint az ösztöndíjas időszak alatt a Támogató számára a tudományos kutatási, fejlesztési munkájuk eredményeit hozzáférhetővé teszi,
* részt vesz az intézményi EKÖP konferencián,
* közreműködik a felsőoktatási intézmény hallgatóinak felzárkóztatásban, illetve a tehetséggondozásban, továbbá
* a kutatási tevékenységének eredményét népszerűsíti.

**10.2. Alapképzés kategóriában:**

* az ösztöndíjas időszak alatt a kutatási tervéhez kapcsolódóan Tudományos Diákköri (TDK) dolgozatot készít és bármely felsőoktatási intézményben szervezett TDK-konferencián bemutatja,
* az ösztöndíjas időszak alatt végzett kutatási tevékenység eredményeit az intézményen belüli EKÖP rendezvényen és intézményen kívüli (hazai/nemzetközi) konferencián, egyéb szakmai rendezvényen ismerteti,
* az ösztöndíjas időszak alatti tanulmányi átlaga min. 4,0.

**10.3. Mesterképzés kategóriában:**

* az ösztöndíjas időszak alatt a kutatási tervéhez kapcsolódóan Tudományos Diákköri (TDK) dolgozatot készít és bármely felsőoktatási intézményben szervezett TDK-konferencián bemutatja,
* az ösztöndíjas időszak alatt végzett kutatási tevékenység eredményeit az intézményen belüli EKÖP rendezvényen és intézményen kívüli (hazai/nemzetközi) konferencián, egyéb szakmai rendezvényen ismerteti,
* az ösztöndíjas időszak alatti tanulmányi átlaga min. 4,0,
* amennyiben az ösztöndíjas jogviszony ideje alatt az Nftv. 53 (3a) bekezdésében foglalt lehetőséggel élve mesterképzési szakon folytatott tanulmányok utolsó tanévének tanulmányaival párhuzamosan doktori képzés részét képező felkészülésben is részt vesz, akkor vállalja továbbá, hogy
	+ félévente minimum négy, doktori képzésben elismerhető kreditet teljesít;
	+ doktori képzésre jelentkezik;
	+ a doktori felvételi vizsgát teljesíti.

**10.4. Doktori képzés kategóriában:**

* a doktori tanulmányok által megkövetelt kutatómunkán felüli többlet kutatási tevékenységet[[3]](#footnote-3) végez,
* legalább egy tudományos publikációt[[4]](#footnote-4) megjelentet[[5]](#footnote-5) vagy azt a kiadó közlésre befogadja, és az ösztöndíjas időszak alatt végzett kutatási tevékenység eredményeit az intézményen belüli EKÖP rendezvényen és intézményen kívüli (hazai/nemzetközi) konferencián, egyéb szakmai rendezvényen ismerteti.

**10.5. Fiatal oktató, kutató kategóriában:**

* legalább egy Q1 vagy Q2 tudományos publikációt megjelentet, vagy azt a kiadó közlésre befogadja, és az ösztöndíjas időszak alatt végzett kutatási tevékenység eredményeit az intézményen belüli EKÖP rendezvényen és intézményen kívüli (hazai/nemzetközi) konferencián, egyéb szakmai rendezvényen ismerteti.

# 11. Bírálati szempontok

A bírálati szempontok az 5. sz. melléklet szerint a következők:

* pályázó tudományos vagy művészeti területen végzett teljesítménye, kiválósága,
* a pályázó innováció területén végzett kiválósága, különösen iparjogvédelmi oltalommal való rendelkezése, és
* a pályázó kutatási tervének kiválósága (különösen kutatási terv kidolgozottsága, megvalósíthatósága, a téma tudományos fontossága, újszerűsége, a kutatás eredményeinek közvetlen hasznosulása, hasznosíthatósága),
* publikációs tevékenység,
* innováció tevékenység,
* tanulmányi átlag,
* oklevél minősítése
* oktatási/kutatói tevékenység.

# 12. Benyújtandó dokumentumok

12.1. Alapképzés esetén

* pályázati adatlap,
* hallgatói jogviszony igazolása,
* tanulmányi átlag igazolása,
* a pályázó kutatási tervének kiválósága (különösen kutatási terv kidolgozottsága, megvalósíthatósága, a téma tudományos fontossága, újszerűsége, a kutatás eredményeinek közvetlen hasznosulása, hasznosíthatósága),
* pályázói nyilatkozat.

12.2. Osztatlan képzés esetén

* pályázati adatlap,
* hallgatói jogviszony igazolása,
* tanulmányi átlag igazolása,
* a pályázó kutatási tervének kiválósága (különösen kutatási terv kidolgozottsága, megvalósíthatósága, a téma tudományos fontossága, újszerűsége, a kutatás eredményeinek közvetlen hasznosulása, hasznosíthatósága),
* pályázói nyilatkozat.

12.3. Mesterképzés esetén

* pályázati adatlap,
* hallgatói jogviszony igazolása,
* tanulmányi átlag igazolása,
* alapképzés oklevél igazolása,
* a pályázó kutatási tervének kiválósága (különösen kutatási terv kidolgozottsága, megvalósíthatósága, a téma tudományos fontossága, újszerűsége, a kutatás eredményeinek közvetlen hasznosulása, hasznosíthatósága),
* pályázói nyilatkozat.

12.4. Doktori képzés esetén

* pályázati adatlap,
* hallgatói jogviszony igazolása,
* a pályázó kutatási tervének kiválósága (különösen kutatási terv kidolgozottsága, megvalósíthatósága, a téma tudományos fontossága, újszerűsége, a kutatás eredményeinek közvetlen hasznosulása, hasznosíthatósága),
* TDK/OTDK-n való részvétel igazolása, és/vagy publikációs lista,
* pályázói nyilatkozat.

12.5. Fiatal oktató/kutatói pályázat esetén

* pályázati adatlap,
* munkajogviszony igazolása,
* szervezeti egységében végzett oktatási és/vagy kutatási tevékenységének igazolása,
* doktori PhD képzésében abszolutóriumot szerzett, vagy várható megszerzésének igazolása/vagy doktori PhD fokozat megszerzésnek igazolása (oklevél),
* a pályázó kutatási tervének kiválósága (különösen kutatási terv kidolgozottsága, megvalósíthatósága, a téma tudományos fontossága, újszerűsége, a kutatás eredményeinek közvetlen hasznosulása, hasznosíthatósága),
* mtmt link, vagyis publikációs listájának igazolása,
* szakdolgozat és /vagy diplomadolgozat, illetve doktori témavezetéséről nyilatkozat,
* pályázói nyilatkozat.

A sajátkezű vagy elektronikus aláírással ellátott dokumentumokkal szembeni elvárások:

* az azonosításra visszavezethető dokumentum-hitelesítés szolgáltatás igénybevételével (Ügyfélkapu AVDH, a <https://niszavdh.gov.hu/index> oldalon), az Ügyfélkapu használatával vagy bármely más, fokozott biztonságú minősített elektronikus aláírás-szolgáltatással hitelesített dokumentum, vagy
* nyomtatott és kézzel aláírt dokumentum szkennelt formátuma fogadható el.

# 13. Témavezető feladatai

**13.1.** A témavezető feladata az ösztöndíjas időszak alatt az ösztöndíjas kutatási terve megvalósításához kapcsolódó szakmai segítségnyújtás, valamint a kutatási tevékenység ellátása érdekében rendszeres kapcsolattartás az ösztöndíjassal, konzultációs lap készítése. Továbbá az ösztöndíjas szakmai záró beszámolója részeként témavezetői szakmai értékelés készítése.

**13.2.** A témavezető feladatai keretében legalább havonta egy alkalommal köteles személyes/online konzultációt folytatni az ösztöndíjassal a kutatási tevékenysége szakmai támogatása érdekében, amelynek igazolására az ösztöndíjas által is aláírt konzultációs lapot állít ki, mely az ösztöndíjas szakmai záró beszámolójához kerül csatolásra.

**13.3.** A témavezető az EKÖP keret terhére díjazásra nem jogosult.

# 14. Az ösztöndíj felhasználása, beszámolási rend

**14.1.** Az ösztöndíj teljes összege elszámolási kötelezettség terhe nélkül szabadon felhasználható.

**14.2.** Az ösztöndíjas köteles az ösztöndíjszerződésben rögzített ösztöndíjas időszak utolsó napjától számított **2025. október 14-ig** részletes, a Felhívásban közölt kötelező vállalások és a vállalt kutatási tervben rögzített feladatok végrehajtásáról **szakmai záró beszámolót** benyújtani a Támogató részére.

**14.3.** A szakmai záró beszámoló minősítését a Támogató legkésőbb **2025. október 31.** napjáig végzi.

# 15. Az ösztöndíj finanszírozásának módja

**15.1.** A Támogató az ösztöndíjasokkal szerződést (a továbbiakban: Ösztöndíjszerződés) köt, melyben rögzíti az ösztöndíj folyósításának feltételeit és szabályait. Az Ösztöndíjszerződések megkötését követően kezdődhet az ösztöndíjak folyósítása az ösztöndíjasok részére. Az Ösztöndíjszerződés megkötésének feltétele, hogy az ösztöndíjas adóazonosító jellel rendelkezzen.

**15.2.** Az ösztöndíjas tudomásul veszi, hogy a személyi jövedelemadóról szóló 1995. évi CXVII. törvény 1. számú melléklete 4.12.1. c), 4.12.2., illetve 4.12.3. pontja szerint a részére kifizetett ösztöndíj – a magyar jog szerint – személyi jövedelemadó-mentes bevétel.

**15.3.** Az ösztöndíj fogadásához a pályázónak, legkésőbb az Ösztöndíjszerződés megkötésének napjától az ösztöndíjas jogviszony végéig magyarországi pénzintézetnél vezetett bankszámlával kell rendelkeznie.

# 16. A pályázat érvényességének formai ellenőrzése, hiánypótlás

**16.1.** A pályázatok befogadását és formai ellenőrzését a Támogató végzi.

**16.2.** A Támogató a pályázat beérkezését követő hetedik napig tájékoztatja a pályázót arról, hogy a pályázat befogadásra került és annak érdemi elbírálása megkezdődött, illetve érdemi vizsgálat nélküli elutasítás esetén az elutasítás okáról és a kifogás benyújtásának módjáról.

Érdemi vizsgálat nélkül elutasításra kerül az azonos pályázó által jelen felhívás keretében benyújtott több pályázat közül az, amelyiket a pályázó később nyújtotta be (függetlenül az elsőként benyújtott pályázat eredményétől).

**16.3.** Az alábbi esetekben hiánypótlásnak nincs helye, a pályázat érdemi vizsgálat nélkül elutasításra kerül:

* a pályázó nem felel meg az 5. pontban meghatározott követelményeknek,
* a pályázat olvashatatlan, illetve, ha hamis vagy megtévesztő adatot tartalmaz.

**16.4.** Amennyiben a Támogató a pályázat formai ellenőrzése során megállapítja, hogy a pályázat hiányos, és a hiányosságok olyan jellegűek, hogy azok hiánypótlás során pótolhatók és a pályázat hiánypótlással formailag megfelelővé tehető, úgy a pályázót egy alkalommal a Pályázati Adatlapon megadott e-mail címére megküldésre kerülő elektronikus értesítésben – a hibák, hiányosságok, valamint a hiánypótlás módjának egyidejű megjelölése mellett − hiánypótlásra szólítja fel, legfeljebb az értesítés megküldésétől számított 5 munkanapos hiánypótlási határidő megjelölésével.

**16.5.** Érvénytelen a pályázat, ha

* a pályázó hiánypótlás keretében sem pótolta a hiányosságokat vagy azoknak nem a hiánypótlási felhívásban meghatározott módon, vagy nem a hiánypótlási felhívásban megjelölt határidőre tett eleget. Érvénytelen pályázat esetén a Támogató megállapítja a pályázat érvénytelenségét és az érvénytelenség okának megjelölésével elektronikus úton értesítést küld a pályázónak a pályázat további vizsgálat nélküli elutasításáról.

**16.6.** A pályázat formai ellenőrzésének eredményéről a Támogató legkésőbb 2024. július 5-ig értesítést küld a pályázónak.

# 17. A bírálat folyamata, összeférhetetlenség

**17.1.** A szakmai bírálat folyamata

* A Doktori és Habilitációs Tanács elnöke a kategóriákhoz kapcsolódóan felkér legalább egy, min. 3 fős szakértői bizottságot a pályázatok szakmai bírálatára. A bizottságnak nem lehet tagja, aki a 17.2. pont alapján összeférhetetlen.
* A formailag megfelelő pályázatokat az EKÖP ügyintézők az (1) bekezdés szerint kijelölt bizottságok elnökének továbbítják.

**17.2.** Összeférhetetlenségre vonatkozó kitételek

A pályázati anyagok értékelésében szakértőként nem vehet részt:

1. a pályázó témavezetője,
2. a közvetlen munkahelyi felettese,
3. a Polgári Törvénykönyvről szóló 2013. évi V. törvény 8.1.§ (1) bekezdés 2. pontja szerinti hozzátartozója.

A bírálati eljárás során nem adható tájékoztatás a pályázók részére az eljárás aktuális állásáról, különösen nem a bíráló személyéről.

**17.3.** A pályázó kérelmére a Támogató elektronikus úton lehetőséget biztosít a bírálatokba történő betekintésre, a bírálók anonimitásának megőrzése mellett.

# 18. Az ösztöndíj lemondása, szüneteltetése, az ösztöndíjas jogviszony megszűnése, egyéb rendelkezések

**18.1. Lemondás**

Amennyiben a pályázó, illetve az ösztöndíjas lemond az ösztöndíjáról, haladéktalanul írásban kell értesítenie a Támogatót. A lemondás bejelentése hónapjának első napjától az ösztöndíjas ösztöndíjra nem jogosult, részére az ösztöndíj nem folyósítható, ha mégis megtörtént a kifizetése, úgy köteles az ösztöndíjas a jogosulatlanul igénybe vett ösztöndíjat külön felszólítás nélkül visszautalni a Támogatónak a lemondástól számított 30 napon belül. A lemondás bejelentése napjától számított 30 napon belül az ösztöndíjasnak szakmai záró beszámolót kell benyújtania a Támogatónak, melyet a Támogató szakértők felkérésével értékel. Amennyiben a beszámolót az ösztöndíjas nem nyújtja be vagy a beszámolót és a lemondás okát a Támogató nem fogadja el, javaslatot tehet az ösztöndíjas három évre történő kizárására. A Támogató megállapíthat továbbá az ösztöndíj korábbi kifizetései kapcsán jogosulatlanul igénybe vett támogatást. Jogosulatlanul igénybe vett támogatás esetén a visszafizetési kötelezettség az ösztöndíjas által jogosulatlanul igénybe vett támogatás összegére terjed ki. A jogosulatlanul kifizetésre kerülő ösztöndíjat a Támogató visszaköveteli az ösztöndíjastól.

**18.2. Szüneteltetés**

Amennyiben tartós betegség, várandósság, gyermek születése, hosszabb külföldi tartózkodás, egyéb méltányolható ok a benyújtott pályázat eredeti formában történő végrehajtását akadályozza, vagy az ösztöndíjasnak a hallgatói jogviszonya szünetel (passzív félév), de szándékában áll a kutatást folytatnia, lehetősége van az ösztöndíjas jogviszony alatt legalább 2 - legfeljebb 5 hónap időtartamra (törthónap nem lehetséges) szüneteltetni az ösztöndíjas jogviszonyát. Az ösztöndíjas jogviszony szüneteltetése iránti kérelmet és annak mellékleteként a módosított kutatási tervet a szüneteltetés okát alátámasztó dokumentumok csatolásával a Doktori és Habilitációs Tanács elnökéhez kell benyújtani, melyről a Támogató – szükség esetén szakértők bevonásával – dönt. Amennyiben az ösztöndíjas az ösztöndíjas jogviszonyát szünetelteti, a szüneteltetés idejére ösztöndíjra nem jogosult. Amennyiben a szüneteltetés időtartamára vonatkozóan megtörtént az ösztöndíj kifizetése, úgy köteles az ösztöndíjas azt külön felszólítás nélkül 30 napon belül visszautalni a Támogatónak. Az ösztöndíjas jogviszony szüneteltetésének időtartama nem hosszabbítja meg az ösztöndíjas jogviszony időtartamát.

**18.3. Az ösztöndíjas jogviszony megszűnése**

**18.3.1. Nem megfelelő teljesítés**

Amennyiben az ösztöndíjas az ösztöndíjszerződésben foglaltakat nem, vagy nem megfelelően teljesíti, a Támogató dönthet a támogatás visszavonásáról, valamint a korábbi kifizetések kapcsán jogosulatlanul igénybe vett támogatást állapíthat meg. Jogosulatlanul igénybe vett támogatás esetén a visszafizetési kötelezettség az ösztöndíjas számára a jogosulatlanul folyósított támogatás összegére terjed ki. A jogosulatlanul igénybe vett ösztöndíjat a Támogató visszaköveteli az ösztöndíjastól. Az ösztöndíjas jogviszony a Támogató támogatás visszavonásáról szóló döntésének írásbeli értesítése napján szűnik meg, melytől számított 30 napon belül a kutatási tevékenység megvalósításáról szakmai záró beszámolót kell benyújtania a Doktori és Habilitációs Tanács elnökéhez, melyet a Támogató szakértők felkérésével értékel.

**18.3.2. Jogosultságot megalapozó jogviszony megszűnése**

Amennyiben az ösztöndíjasnak az ösztöndíjas időszak alatt megszűnik a jogosultságot megalapozó jogviszonya, úgy az ösztöndíjas jogviszonya, ebből következően az ösztöndíj folyósítása is megszűnik. A jogosultságot megalapozó jogviszony megszűnése hónapjának első napjától az ösztöndíjas ösztöndíjra nem jogosult. A jogosulatlanul kifizetésre kerülő ösztöndíjat az ösztöndíjasnak vissza kell fizetnie a Támogató számára. A jogosultságot megalapozó jogviszony megszűnése (egyben az ösztöndíjas jogviszony megszűnése napja) napjától számított 30 napon belül a kutatás megvalósításáról az ösztöndíjas szakmai záró beszámolót nyújt be a Doktori és Habilitációs Tanács elnökéhez, melyet a Támogató szakértők felkérésével értékel.

**18.4. Felsőoktatási intézményváltás és/vagy felsőoktatási intézményen belüli szakváltás, vagy doktori iskola váltás**

Felsőoktatási intézményváltásra vagy felsőoktatási intézményen belüli szak- vagy doktori iskola váltásra az ösztöndíjas időszak alatt nincs lehetőség. Amennyiben az ösztöndíjas az ösztöndíjas időszakon belül felsőoktatási intézményt, kart, szakot vagy doktori iskolát vált, ösztöndíjas jogviszonya megszűnik, az intézmény-, kar-, szak-, illetve doktori iskola váltásról szóló intézményi döntés jogerőre emelkedésének napjától a számára megítélt ösztöndíjra nem jogosult. Az ösztöndíjas jogviszony megszűnése napjától (az intézményi döntés jogerőre emelkedésének napjától) számított 30 napon belül a kutatás megvalósításáról az ösztöndíjas szakmai záró beszámolót nyújt be a Doktori és Habilitációs Tanács elnökének, melyet a Támogató szakértők felkérésével értékel.

# 19. Az intézményi támogatás elszámolása

A felsőoktatási intézmény elszámolására az NKFI Hivatal által a felsőoktatási intézmény részére kibocsátott támogatói okirat rendelkezései az irányadóak.

# 20. Nyilvánosság

Az ösztöndíjasnak kommunikációjában, illetve kiadványaiban meg kell jelölnie az Egyetemi Kutatói Ösztöndíj Program megnevezést, a Kulturális és Innovációs Minisztérium nevét, valamint a Nemzeti Kutatási, Fejlesztési és Innovációs Alap nevét és – amennyiben a kommunikáció formája azt lehetővé teszi – annak hivatalos grafikai logóját. A logó letölthető a következő oldalról: www.nkfih.gov.hu.

# 21. Egyéb feltételek

A pályázó és a témavezető a rá vonatkozó nyilatkozat aláírásával az ott rögzítetteknek megfelelően hozzájárul személyes adatainak a Támogató, a Kulturális és Innovációs Minisztérium és a Nemzeti Kutatási, Fejlesztési és Innovációs Hivatal általi kezeléséhez.

# 22. Kifogáskezelés

**22.1.** A támogatási döntés ellen más szervhez jogorvoslati kérelem nem nyújtható be.

**22.2.** A támogatási döntés ellen benyújtott kifogásokat a Doktori és Habilitációs Tanács elnöke bírálja, és hoz döntést. A döntés ellen további kifogás nem nyújtható be.

# 23. További információk

**23.1.** A Felhívás és annak mellékletei együtt képezik a pályázati dokumentációt és tartalmazzák a pályázat benyújtásához szükséges összes feltételt.

**23.2.** A pályázati csomag dokumentumai letölthetőek a Magyar Agrár- és Élettudományi Egyetem felületéről: <https://doktori.uni-mate.hu/ekop>

**23.3.** A pályázó a pályázattal kapcsolatos további információkról tájékoztatást az alábbi elérhetőségen kérhet a Doktori és Habilitációs Központban:

Pályázati ügyintéző:

* Hajdú Mónika
2100 Gödöllő, Páter K. u. 1., .,
+36-(28)-522-000/3280

# Mellékletek

1. Támogatott képzések, doktori iskolák és szervezeti egységek
2. Pályázati adatlap (az adatlapon a pályázó megjelöli a kutatási témájának tudományterületi és tudományági besorolását, valamint a képzési területét az [itt](https://nkfih.gov.hu/palyazoknak/nkfi-alap/uj-nemzeti-kivalosag-program-felsooktatasi-alapkepzes-hallgatoi-kutatoi-osztodij-unkp-23-1/palyazati-csomag/tudomanyagi-kepzesi-besorolas) található lista alapján)
3. Kutatási terv mintalapja
4. Pályázói nyilatkozat
5. Kategóriánkénti bírálati szempontok adatlapjai
6. Ösztöndíjszerződés
7. Záróbeszámoló adatlapja
8. Záróbeszámoló bírálati szempontok adatlapja
9. Témavezetői igazolás
1. A nemzeti felsőoktatási kiválóságról szóló 24/2013. (II. 5.) Korm. rendelet 10. § (2) bek. alapján az (1) bekezdés d) pontja szerinti időtartam vonatkozásában a nemzeti felsőoktatásról szóló 2011. évi CCIV. törvény (a továbbiakban: Nftv.) 45. § (2) bekezdése szerinti feltételek fennállása esetén a felsőoktatási intézmény méltányosságot gyakorolhat. [↑](#footnote-ref-1)
2. Oktatói, kutatói munkaviszonnyal, vagy munkavégzésre irányuló egyéb jogviszonnyal rendelkező személy, aki az ösztöndíjas kutatási tervében vállalt tudományághoz tartozóan oktatási, kutatási tevékenységet végez. Igény esetén a felsőoktatási intézmények Tudományos Diákköri (TDK) hálózatai segítenek a témavezető kiválasztásában. Elérhetőségük a https://otdk.hu/intezmenyeknek/tdt-felelos oldalon található. [↑](#footnote-ref-2)
3. Az ösztöndíj keretében finanszírozott kutatás a doktori tanulmányok által megkövetelt kutatómunkához kapcsolódhat, de azon felüli, attól kimutathatóan elkülöníthető többlet kutatási tevékenységnek kell lennie. [↑](#footnote-ref-3)
4. A pályázat keretében támogatott kutatási tervben vállalt kutatási tevékenységhez kapcsolódó hazai és nemzetközi, szakfolyóiratba leadott, magyar és idegen nyelvű közlemény, cikk, monográfia, könyv, könyvfejezet. A konferenciakötetek és egyéb publikált tanulmányok, nyomtatott és elektronikus folyóiratok is elfogadhatóak. [↑](#footnote-ref-4)
5. A publikáció teljesítésének igazolásaként elfogadható a benyújtott publikációt befogadó kiadói/szerkesztői igazolás vagy a kiadói nyilatkozat is, amennyiben az ösztöndíjas időszak végéig a közzététel nem valósul meg. [↑](#footnote-ref-5)